Edgar Palm

**Edgar Rudolf Roemer Palm** (☆ 8 di febrüari 1905 na Willemstad - † 12 di yanüari 1998 na Willemstad) tabata un pianista, organista, kompositor i pedagogo di músika antiano. E tabata e nèstòr di e músika bailabel di Antias Hulandes.

## Biografia
Edgar Palm a lanta na Otrobanda den un famia musikal; su mayornan tabata Elvira Raimundo Prais i Rudolf Palm, músiko. Tambe su rumannan Albert Palm (piano i kontrabaho, 1903-1958), John Palm (klarinèt) tabata músiko; su ruman Maria Catharina Henskes-Palm (1909-1979) tabata toka piano i duna lès di piano. Edgar Palm ta tatarañetu di kompositor Jan Gerard Palm. Desde seis aña Edgar Palm tabata haña les di piano di su tata. Ademas, e tabata haña lès di fió di Willem (Shon Wewe) Helburg.

E a haña su edukashon básiko na Emmaschool i Hendrikschool. Durante su skol tékniko sekundario el a kuminsá tuma interes serio den músika. Na e momentu ei e tabata ke sigui ku su estudio di músika, pero esaki no a sigui pa motibu di un empleo ku e tabatin pendiente na servisio di obranan públiko (DOW). E desishon pa keda Kòrsou sinembargo a mustra di no tabatin base i Palm a kuminsa duna lès pa proveé den su mantenshon. Na 1921 e ta bai Hulanda pa studia ingenieria mekániko na Den Bosch. Na 1928 e ta bolbe Kòrsou i ta traha na Curaçao Petroleum Industrie Maatschappij (CPIM) i Shell pa un gran parti di su bida. Despues di su retiro for di Shell el a dediká su mes kompletamente na músika antiano.

Edgar Palm tabata kasá ku un prima di dje, Frieda Mercedes Palm.

## Karera musikal
Den dékada kuarenta di siglo 20 su nòmber tabata resaltá, e tempu ei prinsipalmente komo organista i pianista. E tabata organista di misa di Santa Famia na Otrobanda, kèrki den Fort Amsterdam i snoa Mikvé Israel-Emanuel durante 42 aña. E tabata miembro tambe di e orkestra filarmóniko di Kòrsou. E ta regresa Hulanda pa studia na e Konservatorio na Den Haag. Na 1949 el a hasi eksamen den e materianan teoria di ritmo, músika i di harmonia, análisis, metodologia, etc. Den su komishon di eksamen tabatin konosido músikonan hulandes manera Hendrik Andriessen, Martin Lürsen, Herman Strategier i Karel Philippus Bernet Kempers. 

Na aña 1948 el a forma e grupo musikal "Edgar Palm & Trio". E grupo aki a graba 37 single, ocho LP y un CD ku músika di baile antiano klásiko. Na 1951 a hasi propaganda pa un grabashon di piano di dje bou di e label "Musika Grammofoonplaten". Ora Bernhard van Lippe-Biesterfeld a bishitá Kòrsou na ougùstùs 1953, Palm i su kombo a dun'é un bonbini i a presentá un par di wals di Kòrsou (su espesialidat). Sinku aña despues, na Fort Amsterdam, el a risibí prinsesa Beatrix di Hulanda den e mesun forma. Un aña despues a hasi un presentashon ora ku promé minister Jan de Quay tabata di bishita. 

Komo kompositor, Edgar Palm a skirbi  mas o ménos 90 komposishon. Su obranan ta inkluí un kantidat grandi di wals, mazurka, baile sensual, tumba típiko di Kòrsou i marchanan. Ademas, el a komponé e músika pa kuater obra di balèt, ku a wòrdu presentá ku hopi éksito den e eks-"Roxy theatre" na Punda. Edgar Palm ta konosí prinsipalmente pa su esfuersonan pa konservá ritmonan antiano i bolbe trese bida den e músika di baile antiano den un tempu ku influensianan for di eksterior tabata menas'é. 

Te fin di añanan nobenta el a keda musikalmente aktivo i a kontribui na e formashon di henter un generashon di músiko antiano, entre nan Livio Hermans. Na 1990 den e programa di televishon hulandes "Ver van mijn bed show" a pone atenshon riba dje. Na 1991 el a lansa su di ocho album musikal, ku músika di entre otro Koko Conrad. Den e añanan ei, huntu ku Alfonso Boekhoudt, e tabata un di e poko tokadónan ku ainda tabata domina e tokamentu di ka'i orgel. Na 1992, Edgar Palm na edat di 87 aña ta saka e buki *Handleiding bij de studie van onze Kaha di òrgel*. El a skirbi e manual komo material di estudio pa e partisipantenan na e kurso pa traha òf restoura pianonan silíndriko. Anteriormente el a yega di publiká e obra di literatura di músika antiano, titulá *Muziek en muzikanten van de Nederlandse Antillen* (1978).

## Homenahe
Na 1972 el a risibí e Orden di Francisco Miranda segunda clase. Na 1973 el a wòrdu promové for di Kabayero pa Ofisial den Orden di Oranje-Nassau pa su trabou komo pedagogo di músika na Kòrsou. Na 1975 el a risibí e Premio Cola Debrot pa su kontribushon na bida kultural na Antias Hulandes, spesialmente pa a promoshoná músika bailabel antiano (kolekshon, interpretashon i komposishon). Na 1989 a sigui e Rotary-wheel; na 1991 e Zilveren Anjer, pa kua el a bai e palasio riba Dam na Amsterdam. 

Na 1992 Ronald Carrilho a traha un dokumental tokante su bida (maestro di e wals kurasoleño) pa e Stichting Nederlandse Omroep (NOS) i OKSNA.